Inger Støjberg forlader Venstre. Det fortæller hun til Skive Folkeblad . - Jeg må erkende, at jeg ikke har fået et ben til jorden i det Venstre, som Jakob Ellemann-Jensen og den nuværende Venstre-ledelse på Christiansborg står for. Jeg mener, at Venstres ledelse med Jakob Ellemann i spidsen i høj fart er på vej væk fra de værdier, som jeg altid har kæmpet for, og som jeg også mener, at Venstre indtil nu har stået for, siger Inger Støjberg til avisen. Samtidig konstaterer den forhenværende næstformand i Venstre, at "i alle de år jeg har været på Christiansborg, har det borgerlige samarbejde ikke været så dårligt som nu". Lang tids uro Uroen mellem formand Jakob Ellemann-Jensen og retsordfører Inger Støjberg har stået på over længere tid, og det kostede hende i slutningen af december posten som næstformand. Den 29. december bad partiets forretningsudvalg Støjberg om at gå af. Og det gjorde hun. - Samarbejdet er uopretteligt brudt sammen, fremgik den af offentlige konklusion fra udvalget. I flere sager havde Ellemann og Støjberg været eksponenter for hver deres politiske retning for partiet. Blandt andet udtalte Støjberg i oktober til Berlingske, at MeToo-debatten var "præget af feministisk hævntørst", hvorefter Ellemann var ude at korrigere Venstres linje. Konflikten mellem de to toppede, da Ellemann mellem jul og nytår meldte ud, at han var klar til at støtte en rigsretssag mod Støjberg, hvis Folketingets udpegede jurister vurderede, at der var grundlag for det. Inger Støjberg meldte allerede dengang ud, at hun overvejede sin fremtid i Venstre. Men hun "vender lige skråen", som hun sagde. Og som hun har gentaget mange gange siden. Skråen er vendt Skråen er vendt, og Støjberg er fortid i Venstre. Støjbergs farvel til Venstre kommer kort efter Folketinget med stort flertal vedtog det anklageskrift, som hun skal dømmes efter i Rigsretten. Dermed er den tidligere udlændinge- og integrationsminister nu formelt anklaget for at have givet en "ulovlig instruks" i 2016 samt for at have "vildledt og misinformeret" Folketinget.Men det betyder langt fra, at Støjberg er fortid i dansk politik. Både Nye Borgerlige og Dansk Folkeparti har annonceret, at deres dør er åben for Inger Støjberg. Faktisk har begge partier nærmest konkurreret i charmeoffensiv for at sikre sig den stærke profil, som nu er fortid i Venstre. Støjberg fortæller til Skive Folkeblad, at hun fortsætter som løsgænger i Folketinget.

Opsummering:
Det sker efter lang tids uro og interne stridigheder mellem hende og formand Jakob Ellemann-Jensen.